Source: http://monadirtu.ro/2018/07/06/mini-ghid-cum-va-puteti-verifica-deputatii-si-senatorii-pe-site-urile-oficiale-ale-parlamentului/
Timestamp: 2018-11-17 13:25:18+00:00
Document Index: 43410511

Matched Legal Cases: ['CCR ', 'CCR\n', 'CCR ', 'CCR\n', 'CCR ', 'CCR ']

MINI-GHID / Cum vă puteți verifica deputații și senatorii pe site-urile oficiale ale parlamentului – Mona Dîrțu
INFO GENERALE DESPRE PARLAMENTARII DVS.
Cum îi puteți găsi pe cei din județul vostru: click pe județ în harta interactivă;
Votul electronic: îl găsiți, ca regulă, în meniul din stânga, pe pagina fiecărui deputat (din păcate trebuie să știți data votului sau să aveți răbdare cu motorul de căutare, care e destul de complicat – cea mai rapidă variantă, pentru legi mai vechi, e să căutați întâi pe Google, să aflați data votului și apoi să deschideți calendarul exact în ziua respectivă).
Lista senatorilor pe județe: click pe harta interactivă;
Votul electronic: îl găsiți, în meniul din stânga, pe pagina fiecărui senator (idem; trebuie să știți ziua votului).
Pe fișele personale ale parlamentarilor mai găsiți, pe lângă felul în care au votat:
Date de contact: email, adrese birouri parlamentare, numere de telefon – unele sunt pagina de gardă, altele în CV/biografie (dacă nu găsiți, căutați info pe site-urile sau conturile de Facebook ale partidului sau ale filialelor locale);
Comisiile parlamentare din care fac parte (pe paginile comisiilor găsiți rapoarte, tabele cu amendamentele aduse legilor etc.);
Diverse luări de poziții: inițiativele lor legislative; întrebări și interpelări; luări de cuvânt (inclusiv stenogramele discursurilor);
Declarații de avere și interese.
INFO DESPRE LEGILE CONTROVERSATE DIN ULTIMA LUNĂ
1. Codul de Procedură Penală (CPP)
Senatori: listă vot final la Codul de Procedură Penală (13 iunie 2018)
Deputați: listă vot final la Codul de Procedură Penală + L304 de organizare judiciară (18 iunie 2018)
Fișa legii: aici găsiți tot, de forma inițiatorului până la forma adoptată
Stadiu: CPP a fost deja atacat la CCR atât de Înalta Curte de Casație și Justiție (argumentație) cât și de PNL & USR & deputați neafiliați (argumentație)
2. Codul Penal (CP)
Senatori: listă vot final la Codul Penal (3 iulie 2018)
Deputați: listă vot final la Codul Penal & L78/2000 privind fapte de corupție (4 iulie 2018)
Fișa legii: aici găsiți tot
Stadiu: CP a fost trimis la președinte pentru promulgare, cf. datelor existente la ora la care scriu pe fișa legii; opoziția și președintele au anunțat că îl vor ataca la CCR
UPDATE: CCR a anunțat că va dezbate pe 17 septembrie sesizările împotriva CP&CPP; în paralel, Comisia de la Veneția a anunțat că-și va spune punctul de vedere pe 19 octombrie.
BONUS: Urmăriți-i, în video-ul de mai jos, pe acești 10-15 clujeni care l-au întâmpinat joi seară la aeroport pe Kelemen Hunor – așa cum știu ei, ardelenește: fără huiduieli, doar cu niște întrebări. E un moment foarte relevant, în acest scurt dialog, pentru relația dintre UDMR și electoratul său. Spune la un moment dat șeful UDMR: “Eu am votat corect. Ați văzut ieri? Verificați”.
Se referă la votul din 4 iulie, cel la care deputații UDMR s-au abținut – asta după ce și acum două săptămâni, la Codul de procedură penală (CPP), și la legile justiției din decembrie, UDMR a votat disciplinat, alături de PSD-ALDE, pro-modificări (de notat: Kelemen Hunor a lipsit de la votul CPP din 18 iunie).
Prin aceste vorbe – “eu am votat corect, verificați” – șeful UDMR spune, cu voce tare, ceea ce a gândit dintotdeauna: că înțelege perfect că ceea ce face UDMR de 18 luni încoace e contrar intereselor alegătorilor săi; și că – deși știe foarte bine ce vor alegătorii lui – a ales să-i sacrifice. Ia mai spune-ne o dată, Kelemen Hunor, cam cum ai votat tu “corect” la Codul Penal? Abținându-te de la vot?
În final, oricât de târzie și de ridicolă ar fi justificarea șefului UDMR, e clar că pressing-ul făcut de unii alegători, plus demisia foarte publică a lui Péter Eckstein-Kovács, plus “până la capăt”-ul sinucigaș al PSD l-au făcut pe Kelemen Hunor să dea, în sfârșit, ordin de abținere de la vot pentru CP; asta la doar două săptămâni după ce a dat, pentru CPP, ordin de vot “pro”.
3. Legea privind exceptarea a ≈100 de companii de stat de la guvernanța corporativă
Senatori: listă vot final (6 iunie 2017)
Deputați: listă vot final (20 decembrie 2017)
Senatori: listă vot reluat de senatori (26 iunie 2018) după ce legea a fost declarată neconstituțională de CCR
Fișa legii: aici
Stadiu: legea a fost atacată din nou la CCR de PNL (argumentație)
4. Codul administrativ al României
Senatori: listă vot final (11 iunie 2018)
Deputați: –
Stadiu: programat la vot pentru această sesiune extraordinară
5. Înființarea Fondului Suveran de Dezvoltare și Investiții
Deputați: listă vot final (6 iunie 2018)
Senatori: listă vot final (18 aprilie 2018)
Stadiu: legea a fost atacată deja la CCR de USR & PMP & neafiliați (argumentație); de PNL (argumentație) și de președinte (argumentație)
6. Modificări la legea Curții de Conturi
Deputați: listă vot final (26 aprilie 2018)
Senatori: listă vot final (5 iulie 2018)
Stadiu: legea abia a intrat, la ora la care scriu, în procedura de “exercitare a dreptului de sesizare asupra constitutionalității legii”; probabil va fi atacată de opoziție și/sau președinte.
Și acum, exemplul promis: un jurnalist Digi24 a intervievat joi șase deputați și senatori, cerându-le să explice telespectatorilor modificările la Codul Penal. Un efort jurnalistic legitim, prompt și bine executat – și al cărui impact ar fi fost mult mai mare, după opinia mea, dacă între paranteze ar fi apărut pe ecran, alături de numele celor intervievați, și numele județelor.
Cele două-trei silabe în plus – sau cele două litere din indicativul auto al județelor, dacă mă gândesc la jurnaliștii constrânși de spațiul de pe burtierele TV – chiar pot schimba enorm pe termen mediu, cred eu. Gândiți-vă, de exemplu, că miercurea asta Codul Penal a fost aprobat cu o diferență de fix două voturi. Asta înseamnă că dacă 3 deputați din cei 167 care au votat “pro” ar fi ezitat – gândindu-se, eventual, că vor avea de dat explicații acasă – acest Cod Penal ar fi fost trântit, tehnic, la vot.
Și vorbim despre o lege cu miză mare pentru coaliția de guvernare; o lege care scoate țara de pe șine, după cum vedem – și intern, și extern. Votul de miercuri a fost, chiar în condițiile unei majorități fără mari dureri de cap, o bătălie de centimetri (sau de silabe insuficient repetate, dacă preferați).
Urmăriți explicațiile; durează doar 4 minute:
Ei bine, acești șase parlamentari reprezintă, după calculele mele, interesele unui total de 1,52 mil. locuitori cu drept de vot din cinci județe, după aflăm de pe site-ul Autorității Electorale Permanente. Adică 8,25% din populația cu drept de vot din România. Câteva detalii despre ei:
Octavian Goga, deputat afiliat PSD-Covasna: A fost ales pe listele PMP, partid din care a demisionat luna trecută. Acum figurează pe senat.ro ca “independent”, dar afiliat grupului PSD. În Covasna au fost 184.089 alegători înscriși în liste, iar prezența la vot a fost de 38,17%. Lista de deputați a PMP-Covasna a adunat 1.967 voturi (2,9%).
Ion Ganea: senator independent, afiliat PSD-Tulcea: Fun fact: Ganea face parte din Comisia pentru cercetarea abuzurilor, combaterea corupției și petiții. Reiese, din CV-ul lui oficial, că a făcut cursuri post-universitare de Drept la Universitatea București, cu specializarea “Științe Penale”. În Tulcea au fost 200.290 alegători înscriși în liste, iar prezența la vot a fost de 34,86%. Lista de senatori a PSD-Tulcea a adunat 34.647 voturi (51,93%).
Cornel Resmeriţă, senator PSD-Hunedoara: A făcut Facultatea de Drept la Universitatea Bioterra – și reiese, din CV-ul lui, că mai are un masterat în fizica materialelor cristaline la Universitatea de Vest Timișoara și un doctorat în sociologie la Universitatea din Oradea. Cât despre comisiile în care e membru, n-au legătură cu niciuna dintre multiplele lui specializări. Resmeriță se ocupă cu legile care țin de mediu + cultură&media. În Hunedoara, județul lui, au fost 393.063 alegători înscriși în liste, iar prezența la vot a fost 42,56 %. Lista de senatori PSD-Hunedoara a luat 85.932 voturi (53,25%).
Viorel Salan, senator PSD-Hunedoara: Fun fact: Salan e vicepreședinte al Comisiei pentru constituționalitate, libertăți civile și monitorizare a executării hotărârilor CEDO. A fost, până în 2016, inspector șef al Inspectoratului de Jandarmi Județean Hunedoara și are în CV-ul oficial o listă de șapte lucrări de specialitate; una dintre ele poartă titlul “Uniunea Europeană, garant al statului de drept”. Cât despre nr. de voturi, vezi mai sus, la colegul Cornel Resmeriță.
Ştefan Mihu, senator PSD-Constanța: Are un doctorat în economie Facultatea de Economie și Administrarea Afacerilor (Universitatea “Al. I. Cuza” Iași) și predă, din 2015, la Universitatea Spiru Haret din Constanța. În Constanța au fost 632.317 alegători înscriși în liste, cu o prezență la vot de 40,64%. Lista de senatori a PSD-Constanța a adunat 112.104 voturi (45,43%).
Miron Smarandache, senator PSD-Bacău: Înainte să fie senator, Smarandache a fost deputat (2012-2016) – și, până să ajungă deputat, vicepreședinte al organizației Neamț a Partidului Conservator. În Bacău au fost 600.570 alegători înscriși în liste, iar prezența la vot a fost de de 35,98%. Lista de senatori a PSD-Bacău a adunat 109.281 voturi (53,06%).
Cam asta-i. În final, îmi reiau rugămintea către jurnaliști: nu uitați de silabele alea, vă rog eu mult de tot.
Altfel, dacă vreți să primiți MONDAY MEMO-ul meu în fiecare luni dimineață în Inbox, iată formularul. Sau dați-mi un mail pe mona@mondaymemo.ro.
de Mona Dîrțu 06/07/2018